ORDE do 11 de xullo de 2008 sobre aprobación definitiva do Plan Xeral de Ordenación Municipal do Concello de Taboadela (Ourense).
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 01/09/2008

I. Antecedentes.
I.1 Esta consellería mediante Orde do 10-1-2007 acordou, de conformidade co punto 5. b) do artigo 85 da Lei 9/2002 (LOUG), non outorgar a aprobación definitiva do Plan Xeral de Ordenación Municipal do Concello de Taboadela (Ourense) mentres non se realizasen as modificacións necesarias para corrixir as deficiencias que a propia orde establecía.
I.2 A Dirección Xeral de Patrimonio Cultural da Consellería de Cultura e Deporte remite o 10-3-2008 informe favorable con data do 3-3-2008 ao Plan Xeral de Ordenación Municipal do Concello de Taboadela, establecendo unha serie de correccións que deberán realizarse antes da súa aprobación definitiva.
I.3 O Pleno do Concello de Taboadela aprobou o 10-4-2008 as modificacións introducidas no Plan Xeral de Ordenación Municipal, logo dos informes emitidos polos servizos técnicos e xurídico, ambos de data 28-3-2008.
I.4 O expediente municipal foi remitido a esta consellería para resolver sobre a súa aprobación definitiva mediante escrito que tivo entrada o 11-4-2008.
I.5 A Subdirección Xeral de Infraestruturas e Normativa Técnica (Dirección Xeral de Telecomunicacións) do Ministerio de Industria, Turismo e Comercio emite o informe previsto no artigo 26.2º da Lei 32/2003, xeral de telecomunicacións, con data 11-7-2008.
II. Consideracións e fundamentos.
De acordo co informe elevado pola Dirección Xeral de Urbanismo o 11/07/08, o cal se subscribe integramente, fanse as seguintes consideracións a respecto do expediente do Plan Xeral de Ordenación Municipal remitido polo Concello de Taboadela para a súa aprobación definitiva:
II.1 O Plan Xeral de Ordenación Municipal de Taboadela introduce as correccións necesarias para dar cumprimento á Orde do 10-1-2007, coa excepción do punto 2.B.3 da devandita orde, no referente ao solo urbanizable non delimitado ao nordeste do termo municipal (denominado UNDA), dado que está constituído por terreos ocupados por masas arbóreas ou que foron atinxidos por incendios forestais, polo que estes deben ser clasificados como solo rústico de protección forestal, de acordo co artigo 32.2º b) da Lei 9/2002.
II.2 Débese indicar tamén que se encontran en tramitación dous instrumentos de ordenación do territorio que atinxen ao ámbito municipal de Taboadela: o Plan territorial integrado do Val da Rabeda e o proxecto sectorial do parque empresarial da Rabeda suroeste-Taboadela (este último actualmente en período de información pública, anuncio no DOG nº 125, do 30-6-2008). No Plan sectorial de incidencia supramunicipal de áreas empresariais aprobado polo consello da Xunta de Galicia o 27-5-2004 (DOG do 13-7-2004) incluíase dentro da delimitación do parque empresarial de Taboadela que se desenvolverá mediante o correspondente proxecto sectorial o ámbito clasificado no Plan Xeral de Ordenación Municipal como solo urbanizable non delimitado industrial UNDI-2, o que xustificaba esa clasificación. Agora ben, nos devanditos instrumentos de ordenación en redacción exclúese ese ámbito UNDI-2 da delimitación do parque empresarial, polo que non se xustifica a clasificación dos seus terreos como solo
urbanizable, de xeito que deben ser clasificados como solo rústico, de acordo co disposto nos artigos 15 e 32 da LOUG.
II.3 Os documentos que deben ser modificados ou suprimidos como consecuencia do anteriormente expresado son os seguintes:
-Planos de ordenación: plano de estrutura xeral do territorio (folla única), planos de clasificación e cualificación do solo do termo municipal, serie nº 2, follas nº 1, 2, 3 e 4.
-Tomo de memoria xustificativa, parte xeral: páxinas 68, 78, 96, 97, 110, 138, 139, 140 e 147.
-Tomo de memoria, parte do estudo de sustentabilidade: páxinas 28, 29 e 45.
-Tomo de memoria, parte do estudo de estratexia de actuación e estudo económico: páxinas da 26 á 35, ambas incluídas.
-Tomo de normativa urbanística: páxinas 185, da 191 á 194 e 201.
II.4 O informe da Subdirección Xeral de Infraestruturas e Normativa Técnica do Ministerio de Industria, Turismo e Comercio emítese con base no artigo 26.2º da Lei 32/2003, xeral de telecomunicacións, segundo o cal a Administración Xeral do Estado debe informar sobre as necesidades de redes públicas de comunicacións electrónicas, e o instrumentos de planificación urbanística deberán recoller esas necesidades. Aínda que o informe emitido non expresa as devanditas necesidades, si indica que se debe modificar o artigo 4.8º.6 das normas urbanísticas, o que se fará en cumprimento do artigo 26 da citada lei. O texto do artigo 4.8º.6 comprende da páxina 119 á 122 do tomo de normativa urbanística.
De conformidade co artigo 89 da LOUG, e co artigo 1 do Decreto 519/2005, do 6 de outubro, polo que se establece a estrutura orgánica da Consellería de Política Territorial, Obras Públicas e Transportes, a competencia para resolver sobre a aprobación definitiva dos plans xerais de ordenación municipal correspóndelle á conselleira de Política Territorial, Obras Públicas e Transportes.
III. Resolución.
Con base no antedito, resolvo, de conformidade co disposto no artigo 85.5º a) da LOUG:
-Aprobar definitivamente de forma parcial o Plan Xeral de Ordenación Municipal do Concello de Taboadela (Ourense), deixando en suspenso as áreas, determinacións e documentos obxecto de reparos no punto II anterior, en todo canto se refira ás deficiencias que se expresan no devandito punto.
-O concello deberá introducir nos documentos referidos anteriormente e en aqueles outros non citados (como listaxes, gráficos ou cadros da memoria do PXOM) nos que resulte preciso para evitar contradicións, as modificacións necesarias para emendar as deficiencias que respecto deles se expresaron no punto II anterior.
-Unha vez corrixidos os citados documentos, e tras a súa aprobación polo con concello, serán elevados a esta consellería para a súa aprobación definitiva e incorporación ao PXOM.
Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contenciosa-administrativa.
De conformidade co disposto polos artigos 92 da Lei 9/2002, e 70 da Lei 7/1985, do 2 de abril, reguladora das bases de réxime local, o concello deberá publicar no BOP a normativa e ordenanzas do plan aprobado definitivamente.
Notifíqueselle esta orde ao concello e publíquese no Diario Oficial de Galicia.
Santiago de Compostela, 11 de xullo de 2008.
María José Caride Estévez
Conselleira de Política Territorial, Obras Públicas
e Transportes